b"\n_START_ARTICLE_\nRasbora borapetensis\n_START_SECTION_\nEtimologia\n_START_PARAGRAPH_\nBorapetensis prov\xc3\xa9 de l'indret on fou descoberta: el llac Borapet a la prov\xc3\xadncia de Nakhon Sawan (Tail\xc3\xa0ndia).\n_START_SECTION_\nMorfologia\n_START_PARAGRAPH_\nEls mascles poden assolir els 6\xc2\xa0cm de longitud total. Cos allargat i afuat. Aletes sovint desplegades, al\xc3\xa7ades, transparents i incolores (llevat del l\xc3\xb2bul inferior de la caudal, el qual presenta un tint vermell\xc3\xb3s). Color fonamentalment verd groguenc i amb una l\xc3\xadnia horitzontal bruna. Dimorfisme sexual no aparent.\n_START_SECTION_\nDistribuci\xc3\xb3 geogr\xc3\xa0fica\n_START_PARAGRAPH_\nEs troba als pantans i masses d'aigua estancada de poca fond\xc3\xa0ria (estanys, s\xc3\xa9quies, canals, marges dels embassaments, etc.) de Cambodja, Laos, Tail\xc3\xa0ndia, el Vietnam, Mal\xc3\xa0isia (la part peninsular, Sabah i Sarawak), Brunei,  Indon\xc3\xa8sia (Borneo i Sumatra), incloent-hi el riu Mekong. Ha estat introdu\xc3\xafda a les illes Filipines  i Singapur. Migra als rius durant les \xc3\xa8poques d'inundacions per utilitzar-los com a vies de pas.\n_START_SECTION_\nEstat de conservaci\xc3\xb3\n_START_PARAGRAPH_\nLes seues principals amenaces s\xc3\xb3n la contaminaci\xc3\xb3 i la degradaci\xc3\xb3 de les zones humides.\n_START_SECTION_\nObservacions\n_START_PARAGRAPH_\nEs tracta d'una esp\xc3\xa8cie popular en aquariof\xc3\xadlia i exportada en gran quantitat des del principal pa\xc3\xads exportador: Tail\xc3\xa0ndia. Les exportacions d'exemplars silvestres s\xc3\xb3n cada vegada m\xc3\xa9s rares a mesura que augmenta la producci\xc3\xb3 de peixos criats en captivitat."